钦定古今图书集成/明伦汇编/氏族典/第077卷 > 《郑樵通志》 > 以国为氏〈周同姓国〉
## 钦定古今图书集成/明伦汇编/氏族典/第077卷 > 《郑樵通志》 > 以国为氏〈周同姓国〉

吴氏。吴，今苏州城是也。太伯与弟仲雍，皆周太王之
子，而季历之兄也。季历有圣子昌，太王欲立季历以
及昌，故太伯、仲雍相携而奔荆蛮。太伯号勾吾，旧曰
勾吾，地名。然吴有勾吾，越曰勾践，皆是名号，非谓地
名。勾者，吴越之语辞也。荆蛮之人义太伯，从而归之
千馀家，立以为君长。太伯卒，无子，仲雍立。至武王克
商，求太伯仲雍之后，得仲雍之曾孙周章，已君吴矣，
从而封之为吴子，追封太伯为吴伯，又别封周章之
弟虞仲于虞，皆为诸侯。自太伯五世而得封，十二世
而晋灭虞，虞灭而吴始大，至寿梦而称王，其子季札
来聘，始见《春秋》。自寿梦以上，可知世数，而不可纪年。
寿梦之元年，鲁成公之六年也。夫差十五年，获麟之
岁也。二十三年，鲁哀公之二十二年也。是年勾践灭
吴，子孙以“国”为氏。季札避国，子孙居齐、鲁之间。